CELEX: 32020R0356
Language: sk
Date: 2020-03-04 00:00:00
Title: Nariadenie Komisie (EÚ) 2020/356 zo 4. marca 2020, ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie polysorbanov (E 432 – 436) v sýtených nápojoch (Text s významom pre EHP)

5.3.2020   
               
               
                  SK
               
               
                  Úradný vestník Európskej únie
               
               
                  L 67/31
               
            
         NARIADENIE KOMISIE (EÚ) 2020/356
         zo 4. marca 2020,
         ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie polysorbanov (E 432 – 436) v sýtených nápojoch
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
         keďže:
         
                     (1)
                  
                  
                     V prílohe II k nariadeniu (ES) č. 1333/2008 je stanovený zoznam Únie obsahujúci prídavné látky schválené na používanie v potravinách a podmienky ich používania.
                  
               
                     (2)
                  
                  
                     Uvedený zoznam možno aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 (2), a to buď na podnet Komisie, alebo na základe žiadosti.
                  
               
                     (3)
                  
                  
                     Podľa prílohy II k nariadeniu (ES) č. 1333/2008 je polyoxyetylénsorbitantristearát (polysorbát 65) (E 436) v súčasnosti povolený na používanie ako prídavná látka v potravinách v skupine „polysorbany“ (E 432 – 436) v širokej škále potravín v maximálnych množstvách od 500 mg do 10 000 mg/kg a quantum satis vo výživových doplnkoch.
                  
               
                     (4)
                  
                  
                     Dňa 4. júla 2018 bola predložená žiadosť o povolenie používania polysorbátu 65 (E 436) ako protipeniaceho činidla v rôznych druhoch nápojov. Žiadosť bola následne sprístupnená členským štátom podľa článku 4 nariadenia (ES) č. 1331/2008.
                  
               
                     (5)
                  
                  
                     Zo žiadosti vyplýva, že navrhované použitie polysorbátu 65 (E 436) v maximálnom množstve 10 mg/kg je potrebné na to, aby sa počas procesu výroby sýtených nápojov obmedzil vznik peny a zabránilo sa jej tvorbe tým, že sa okolo bublín vytvorí vrstva a väčšie bubliny sa stabilizujú, čo zabráni ich spájaniu a praskaniu. V žiadosti sa poukazuje na to, že je potrebné zabrániť vzniku peny, aby bolo možné efektívne prevádzkovať výrobné zariadenia, znížiť odpad z výroby, zachovať bezpečnosť na pracovisku a udržať zariadenia čisté a v hygienickom stave.
                  
               
                     (6)
                  
                  
                     Podľa článku 3 ods. 2 nariadenia (ES) č. 1331/2008 musí Komisia požiadať Európsky úrad pre bezpečnosť potravín (ďalej len „úrad“) o stanovisko s cieľom aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008 s výnimkou prípadov, keď by predmetná aktualizácia nemala mať vplyv na ľudské zdravie.
                  
               
                     (7)
                  
                  
                     Úrad v roku 2015 prehodnotil bezpečnosť polysorbanov (E 432 – 436) používaných ako prídavné látky v potravinách. (3) Úrad dospel k záveru, že odhady expozície v prípade presnejšieho scenára, kedy konzumenti nie sú verní jednej značke, vo všetkých vekových kategóriach a pri strednej a vysokej expozícií nepresiahli prijateľný denný príjem (ADI) 25mg/kg telesnej hmotnosti/deň; v prípade batoliat sa však pri najvyššej expozícií odhady veľmi blížili k ADI. Úrad uviedol, že je potrebných viac údajov, aby sa znížila úroveň neistoty, pokiaľ ide o použitý spresnený scenár hodnotenia expozície, keďže v prípade troch kategórií potravín sa nezískali žiadne oznámené použitia a v stanovisku nebolo možné zohľadniť iné zdroje expozície polysorbanom.
                  
               
                     (8)
                  
                  
                     Žiadateľ v žiadosti odhadol expozíciu použitím modelu príjmu prídavných látok v potravinách (Food Additives Intake Model) (4) vyvinutého úradom. Z predložených odhadov vyplýva, že dodatočná expozícia z dôvodu požadovaného rozšírenia použitia je zanedbateľná (pod 1 % ADI).
                  
               
                     (9)
                  
                  
                     Rozšírené používanie polysorbátu 65 (E 436) pri maximálnom množstve 10 mg/kg v kategóriách potravín 14.1.4 „Ochutené nápoje“, 14.2.3 „Jablčný a hruškový mušt“, 14.2.4 „Ovocné víno a domáce víno (made wine)“ a 14.2.8 „Iné alkoholické nápoje vrátane zmesí alkoholických nápojov s nealkoholickými nápojmi a liehovinami s obsahom alkoholu nižším ako 15 %“ uvedených v časti E prílohy II k nariadeniu (ES) č. 1333/2008 si vyžaduje aktualizáciu zoznamu Únie v prípade ktorej sa nepredpokladá, že bude mať vplyv na ľudské zdravie, keďže jej vplyv na celkovú expozíciu polysorbanom (E 432 – 436) je zanedbateľný. V dôsledku toho netreba úrad žiadať o vydanie stanoviska.
                  
               
                     (10)
                  
                  
                     V záujme konzistentnosti je vhodné pristúpiť k požadovanému použitiu polysorbátu 65 (E 436) tak, že sa povolí skupina polysorbanov (E 432 – 436) pre príslušné kategórie potravín.
                  
               
                     (11)
                  
                  
                     Preto je vhodné povoliť používanie polysorbanov (E 432 – 436) v maximálnom množstve 10 mg/kg v kategóriách potravín 14.1.4 „Ochutené nápoje“, 14.2.3 „Jablčný a hruškový mušt“, 14.2.4 „Ovocné víno a domáce víno (made wine)“ a 14.2.8 „Iné alkoholické nápoje vrátane zmesí alkoholických nápojov s nealkoholickými nápojmi a liehovinami s obsahom alkoholu nižším ako 15 %“.
                  
               
                     (12)
                  
                  
                     Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť.
                  
               
                     (13)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Príloha II k nariadeniu (ES) č. 1333/2008 sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. marca 2020
            
               
                  Za Komisiu
               
               
                  Predsedníčka
               
               Ursula VON DER LEYEN
            
         
         
            (1)  Ú. v. EÚ L 354, 31.12.2008, s. 16.
         
            (2)  Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).
         
            (3)  Vestník EFSA (EFSA Journal) (2015) 13(7):4152.
         
            (4)  http://www.efsa.europa.eu/en/applications/foodingredients/tools.
      
      
         
            PRÍLOHA
            Časť E prílohy II k nariadeniu (ES) č. 1333/2008 sa mení takto:
            
                        1.
                     
                     
                        V kategórií potravín 14.1.4 „Ochutené nápoje“ sa za zápis týkajúci sa sójovej hemicelulózy (E 426) vkladá tento nový zápis týkajúci sa polysorbanov (E 432 – 436):
                        
                                     
                                 
                                 
                                    „E 432 – 436
                                 
                                 
                                    Polysorbany
                                 
                                 
                                    10
                                 
                                 
                                    (1)
                                 
                                 
                                    iba sýtené nápoje“
                                 
                              
                  
                        2.
                     
                     
                        V kategórií potravín 14.2.3 „Jablčný a hruškový mušt“ sa za zápis týkajúci sa 1,2-propándiolalginátu (E 405) vkladá tento nový zápis týkajúci sa polysorbanov (E 432 – 436):
                        
                                     
                                 
                                 
                                    „E 432 – 436
                                 
                                 
                                    Polysorbany
                                 
                                 
                                    10
                                 
                                 
                                    (1)
                                 
                                 
                                    iba sýtené nápoje“
                                 
                              
                  
                        3.
                     
                     
                        V kategórií potravín 14.2.4 „Ovocné víno a domáce víno (made wine)“ sa za zápis týkajúci sa kyseliny metavínnej (E 353) vkladá tento nový zápis týkajúci sa polysorbanov (E 432 – 436):
                        
                                     
                                 
                                 
                                    „E 432 – 436
                                 
                                 
                                    Polysorbany
                                 
                                 
                                    10
                                 
                                 
                                    (1)
                                 
                                 
                                    iba sýtené nápoje“
                                 
                              
                  
                        4.
                     
                     
                        V kategórií potravín 14.2.8 „Iné alkoholické nápoje vrátane liehovín s menej ako 15 % alkoholu a zmesi alkoholických nápojov s nealkoholickými nápojmi a liehovinami s obsahom alkoholu nižším ako 15 %“ sa za zápis týkajúci sa 1,2-propándiolalginátu (E 405) vkladá tento nový zápis týkajúci sa polysorbanov (E 432 – 436):
                        
                                     
                                 
                                 
                                    „E 432 – 436
                                 
                                 
                                    Polysorbany
                                 
                                 
                                    10
                                 
                                 
                                    (1)
                                 
                                 
                                    iba sýtené nápoje“